Witlik si alle den ghennen, de dessen breef seen vnd horen lesen, dat ik Turder Bunde Rorikessone, ridder, bekenne vnd betughe also vmme den anevank, de ghedan wart also nv kumpt achte daghe na sancta Michele wert iij jaer in der Narwe, dat schach vp der Russen siden vnde vp erem lande vnd nich in des orden lande, ok was dat van minen hete vnde van miner vulbort, wente de daech de tusschen minen heren deme koninghe vnde den Russen was to voren vte ghan to vnser vrouwen daghe natiuitatis vnde de buten daghes stoet. Tho hogher bekentnisse so hebbe ik min jngheseghel vor dessen breef ghehenghet, de ghescreuen is na Ghodes bort to Wiiborch m.cccc.xi jar, in sancta Olaues daghe.